FSB: 11 persoane implicate în atacul de la Crocus City Hall din Moscova au fost arestate. Bilanțul celor uciși a crescut la 93
Atac în Rusia la Crocus City Hall. 11 persoane suspectate că au comis vineri atacul mortal din apropiere de Moscova au fost reţinute, susţine FSB, serviciul federal de securitate. Între timp bilanțul celor uciși a crescut la 93 de persoane şi 145 de răniţi.
UPDATE 11.00: FSB pretinde ca după atacul terorist de la Moscova, teroriștii intenționau să treacă granița în Ucraina, aveau contacte relevante în partea ucraineană (TASS).
UPDATE 10.00: Kremlinul a anunţat sâmbătă arestarea a 11 persoane, inclusiv a celor "patru" atacatori, după atacul armat de vineri de la o sală de concerte de la periferia Moscovei, revendicat de gruparea jihadistă Statul Islamic (SI), în timp ce anchetatorii au anunţat că bilanţul victimelor a crescut la 93 de morţi şi 145 de răniţi, relatează AFP şi Reuters.
"Directorul FSB, (Alexander) Bortnikov, l-a informat pe (preşedintele Vladimir) Putin despre arestarea a 11 persoane, inclusiv a celor patru terorişti implicaţi direct în atac", a precizat preşedinţia pentru agenţiile de presă ruse.
Bărbaţi înarmaţi îmbrăcaţi în camuflaj au deschis focul vineri cu arme automate asupra participanţilor la un concert în apropiere de Moscova, omorând cel puţin 93 de persoane şi rănind 145 într-un atac revendicat de militanţii grupării jihadiste Statul Islamic.
Doi dintre suspecţi, prinşi după o urmărire cu maşina
Două persoane suspectate că au comis vineri atacul mortal din apropiere de Moscova au fost reţinute în regiunea rusă Briansk în urma unei urmăriri cu maşina, a anunţat sâmbătă parlamentarul Alexander Kinştein pe Telegram, potrivit Reuters, citat de Agerpres. Alţi suspecţi au fugit pe jos într-o pădure din apropiere, a adăugat el.
Reamintim că vineri, la ora 20:00, la Crocus City Hall din Moscova, patru bărbați, înarmaţi cu mitraliere, au pătrus în clădire şi au început să tragă la întâmplare. Atacul a avut loc într-o sală de concerte din oraşul Krasnogorsk, situat la periferia Moscovei, în timp ce avea loc un concert al trupei ruseşti de rock "Picnik", ai căror membri au fost evacuaţi. Oamenii au căzut ca seceraţi la pământ. Cei care nu mor imediat, sunt lăsaţi să agonizeze. În încercarea de a semăna teroare, indivizii trag şi mai multe focuri de armă, iar totul se transformă instantaneu într-un infern. Sute de oameni au fugit disperaţi din calea gloanţelor.
Conform celui mai recent bilanţ oferit de Comitetul de Anchetă din Rusia, 93 de persoane au murit în urma atacului. Anchetatorii au precizat că acestea sunt date preliminare şi au atras atenţia că este de aşteptat ca numărul victimelor să crească.
Cine este ISIS-K şi de ce ar ataca Rusia
Statul Islamic Khorasan (ISIS-K), numit după un termen vechi pentru regiunea care includea părți din Iran, Turkmenistan și Afganistan, a apărut în estul Afganistanului la sfârșitul anului 2014 și și-a stabilit rapid o reputație de brutalitate extremă.
Una dintre cele mai active afiliate regionale ale organizației teroriste, ISIS-K a înregistrat în timp o scădere a numărului de membri, vânați fiind de militarii SUA, dar și de talibanii afgani.
Statele Unite au declarat însă că abilitatea lor de a aduna informații împotriva grupurilor extremiste din Afganistan, cum ar fi ISIS-K, a fost redusă de la retragerea trupelor americane din țară, în 2021, scrie Reuters.
Meciul amical Rusia - Paraguay, anulat
Meciul amical Rusia-Paraguay, programat luni la Moscova, a fost anulat după atacul armat de la Krasnogorsk, la periferia Moscovei, revendicat de gruparea jihadistă Statul Islamic (EI), a anunţat sâmbătă Federaţia Rusă de Fotbal (RFS).
"Din cauza atacului" care a avut loc vineri seara într-o sală de concerte de la periferia Moscovei, "Uniunea Rusă de Fotbal şi Federaţia de Fotbal din Paraguay au decis să anuleze meciul amical dintre echipele Rusiei şi Paraguayului", a precizat RFS într-un comunicat, citat de News.ro.
Meciul, care ar fi trebuit să aibă loc luni, pe stadionul Dinamo din Moscova, ar putea fi organizat la o dată ulterioară, potrivit aceleiaşi surse. Primarul Moscovei, Serghei Sobianin, a anunţat imediat anularea tuturor evenimentelor publice din acest weekend.